Avgusta 1941 je bil vpoklican v Rdečo armado. Po končanem šolanju na pehotni častniški šoli v Tbilisiju je bil 1942 kot poročnik poslan na fronto. V bitki za Stalingrad je bil poveljnik voda. Konec avgusta 1942 je bil pri Kalaču na Donu ranjen in ujet. V Berlinu je delal kot prevajalec. Naslednje leto je bil obveščevalec v azerbajdžanski diviziji nemškega Wehrmachta, nato pa je s turkestansko divizijo Wehrmachta prišel v Videm, kjer je bil član vojaške obveščevalne službe. Iz nemške vojske mu je uspelo pobegniti. Prišel je v stik z italijanskimi partizani in se pridružil borcem 9. korpusa. Padel je pod streli nemške vojske v Vitovljah pri Šempasu. Pokopan je v Čepovanu.